钦定古今图书集成/明伦汇编/氏族典/第399卷 > 《廖用贤尚友录》 > 史弘肇
## 钦定古今图书集成/明伦汇编/氏族典/第399卷 > 《廖用贤尚友录》 > 史弘肇

按《五代史史弘肇传》：“弘肇字化元，郑州荥泽人。为人
𫏋勇，走及奔马。汉高祖典禁兵，弘肇为军校。其后高
祖建号于太原，弘肇以功拜忠武军节度使、侍卫步
军都指挥使。高祖入京师，弘肇迁侍卫亲军马步军
都指挥使，领归德军节度使、同中书门下平章事。高祖疾大渐，与杨邠、苏逢吉等同受顾命。隐帝时，关西”
用兵，京师之民流言以相惊恐，弘肇出兵警察，务行
杀戮，罪无大小皆死。凡民扺罪，吏以曰弘肇，弘肇但
以三指示之，吏即腰斩之。又为断舌、决口、斮筋、折足
之刑。周太祖平李守贞，推功群臣，弘肇拜中书令。是
时李业、郭允明、后赞、聂文进等用事，不喜执政，而隐
帝春秋渐长，为大臣所制，数有忿言，业等乘间谮之，
以谓“弘肇威震人主，不除必为乱。”隐帝颇欲除之，夜
闻作坊锻甲声，以为兵至，达旦不寐，由是与业等密
谋禁中。乾祐三年冬十月十三日，弘肇与杨邠、王章
等入朝，坐广政殿东庑，甲士数十人自内出，擒弘肇、
邠、章斩之，并族其三家。周太祖即位，追封弘肇郑王，
以礼归葬。